CELEX: C2006/131/85
Language: sk
Date: 2006-06-03 00:00:00
Title: Vec T-109/06: Žaloba podaná  12. apríla 2006  – Vodafone España a Vodafone Group/Komisia

3.6.2006   
            
            
               SK
            
            
               Úradný vestník Európskej únie
            
            
               C 131/46
            
         Žaloba podaná 12. apríla 2006 – Vodafone España a Vodafone Group/Komisia
   (Vec T-109/06)
   (2006/C 131/85)
   Jazyk konania: angličtina
   Účastníci konania
   
      Žalobcovia: Vodafone España, SA (Madrid, Španielsko) a Vodafone Group plc (Newbury, Spojené kráľovstvo) (v zastúpení: J. Flynn, QC, E. McKnight a K. Fountoukakos-Kyriakakos, solicitors)
   
      Žalovaná: Komisia Európskych spoločenstiev
   Návrhy žalobcov
   
               —
            
            
               zrušiť rozhodnutie Komisie zaslané v liste z 30. januára 2006 španielskej CMT,
            
         
               —
            
            
               zaviazať Komisiu nahradiť spoločnosti Vodafone trovy konania.
            
         Žalobné dôvody a hlavné tvrdenia
   Žalobcovia navrhujú zrušiť rozhodnutie Komisie Európskych spoločenstiev zaslané v liste z 30. januára 2006 španielskej Comisión del Mercado de las Telecomunicaciones („CMT“), ktoré bolo prijaté podľa článku 7 smernice 2002/21/ES o spoločnom regulačnom rámci pre elektronické komunikačné siete a služby (1) (rámcová smernica).
   Napadnutým rozhodnutím Komisia na konci prvej fázy vyšetrovania upraveného v článku 7 rámcovej smernice bez začatia ďalšieho dvojmesačného vyšetrovania podľa článku 7 ods. 4 („druhá fáza“) schválila navrhované opatrenie, ktoré CMT oznámila Komisii a ktorým CMT predbežne rozhodla o:
   
               i)
            
            
               určení, že Vodafone a dva ďalšie podniky (Telefonica a Amena) mali spoločnú významnú tržnú silu v tom, že mali kolektívne dominantné postavenie v odvetví veľkoobchodného trhu pre prichádzajúce a odchádzajúce hovory vo verejných mobilných sieťach v Španielsku; a
            
         
               ii)
            
            
               uložení povinnosti týmto trom podnikom vyhovieť prijateľným žiadostiam o prístup do ich sietí a ponúkať prijateľné podmienky pre poskytnutie služieb prístupu do sietí.
            
         Žalobcovia tvrdia, že napadnuté rozhodnutie porušuje článok 7 rámcovej smernice, pretože Komisia mala začať druhú fázu vyšetrovania, pretože
   
               i)
            
            
               si mala byť vedomá toho, že CMT nemohla, s odkazom na dôkazy a odôvodnenie uvedené v navrhovanom opatrení, odôvodniť konštatovanie spoločnej významnej tržnej sily;
            
         
               ii)
            
            
               mala identifikovať závažné pochybnosti ohľadom toho, či CMT správne použila pojem významnej tržnej sily v súlade s judikatúrou Súdneho dvora a Súdu prvého stupňa; a
            
         
               iii)
            
            
               mala identifikovať závažné pochybnosti pokiaľ ide o to, ako CMT zbierala a vyhodnotila relevantné dôkazy.
            
         Žalobcovia ďalej tvrdia, že napadnuté rozhodnutie vedie k nerovnému zaobchádzaniu s podnikmi v porovnateľnej situácii a vytvára prekážky jednotnému trhu, pretože rozhodnutie je nezlučiteľné s ostatnými rozhodnutiami prijatými na základe článku 7 rámcovej smernice.
   Nakoniec žalobcovia tvrdia, že Komisia porušila procesné práva žalobcov tým, že nezačala druhú fázu vyšetrovania a tým, že žalobcov zbavila možnosti vyjadriť sa v prvej fáze vyšetrovania Komisie k dodatočným informáciám, ktoré Komisia získala od CMT.
   
      (1)  Smernica Európskeho parlamentu a Rady 2002/21/ES zo 7. marca 2002 o spoločnom regulačnom rámci pre elektronické komunikačné siete a služby (rámcová smernica) (Ú.v. ES L 108, s. 33; Mim. vyd. 13/029, s. 349).